ام البنین بنت عبد العزیز

ام البنین بنت عبد العزیز بن مروان جس نے مصر پر بیس سال حکومت کی۔ اس کا بھائی اموی خلیفہ عمر بن عبد العزیز تھا، اس کا چچا عبد الملک بن مروان تھا اور اس کا شوہر ولید بن عبد الملک تھا، جس کے دورِ خلافت میں فتوحات ہوئیں۔
 ام البنین اور حجاج بن یوسف 

ام البنین فصاحت اور بلاغت کی مالک خاتون تھیں۔ انھوں نے اپنے واضح اور مدلل جواب سے حجاج بن یوسف کو لاجواب کر دیا۔ واقعہ یوں ہے کہ حجاج بن یوسف، خلیفہ ولید بن عبد الملک کے پاس حاضر ہوا۔ اس وقت ولید سیر میں تھے، جب حجاج نے ان کو دیکھا تو سواری سے اُتر کر ان کا ہاتھ چومنے لگا اور پیدل چلنے لگا جبکہ اس کے پاس عربی کمان، ترکش اور زرہ موجود تھی۔ ولید نے کہا: "سواری پر سوار ہو جاؤ اے ابو محمد"۔ حجاج نے کہا: "مجھے چھوڑ دیں، اے امیر المؤمنین، تاکہ میں جہاد سے زیادہ حصہ پا سکوں۔ ابن زبیر اور ابن الاشعث نے مجھے آپ سے غافل رکھا۔" ولید کے اصرار پر وہ سوار ہوا۔

بعد میں ولید اپنے محل میں داخل ہوا اور ہلکا لباس زیب تن کیا، پھر حجاج کو اندر بلا لیا۔ حجاج کافی دیر تک باتیں کرتا رہا۔ اتنے میں ایک لونڈی آئی اور ولید کے کان میں کچھ کہا اور چلی گئی، پھر واپس آئی اور پھر کچھ کہا اور چلی گئی۔ ولید نے حجاج سے کہا: "کیا تم جانتے ہو اس نے کیا کہا؟" حجاج نے کہا: "نہیں، اللہ کی قسم نہیں جانتا۔" ولید نے کہا: "میں نے اسے اپنی چچازاد، ام البنین بنت عبد العزیز کے پاس بھیجا تھا۔ وہ کہتی ہے کہ تم ایک مسلح بدوی کے ساتھ، جو پوری طرح ہتھیاروں سے لیس ہے، نازک لباس میں کیوں بیٹھے ہو؟ جب میں نے کہا کہ وہ حجاج ہے تو وہ گھبرا گئی اور کہنے لگی: خدا کی قسم! مجھے پسند نہیں کہ وہ تمھارے ساتھ تنہا بیٹھے، اس نے تو لوگوں کی جان لی ہے!"

یہ سن کر حجاج بولا: "اے امیر المؤمنین! عورتوں کی چکنی چپڑی باتوں سے دل نہ بہلاؤ، عورت محض ایک خوشبو ہے، کوئی نگران یا مدبر نہیں۔ نہ ان پر اپنے راز افشا کرو، نہ ان سے دشمن کی چالوں پر مشورہ لو، نہ انھیں اپنی حیثیت سے بڑھ کر عزت دو۔ ان کے حسن و زینت تک ان کی توجہ رکھو۔ عورت کی رائے کمزور اور ارادے سست ہوتے ہیں، اس لیے ان سے زیادہ مشورہ نہ کیا کرو۔"
یہ کہہ کر حجاج چلا گیا۔ ولید نے ام البنین کو حجاج کی باتیں بتائیں تو اس نے کہا: "اے امیر المؤمنین! کل اسے حکم دیں کہ وہ آ کر مجھے سلام کرے۔" ولید نے وعدہ کیا۔Taef El-Azhari, E. (2019). Queens, Eunuchs and Concubines in Islamic History, 661-1257. Storbritannien: Edinburgh University Press. p. 57-75

جب اگلے دن حجاج آیا تو ولید نے اسے کہا: "اے ابو محمد! جا کر ام البنین کو سلام کرو"۔ حجاج نے کہا: "مجھے اس سے معاف رکھیں، اے امیر المؤمنین!" لیکن ولید نے اصرار کیا۔ حجاج جب ام البنین کے پاس گیا تو اسے طویل انتظار کروایا، پھر اندر بلایا مگر بیٹھنے کی اجازت نہ دی۔ پھر بولی:
۔"اے حجاج! تم فخر کرتے ہو کہ تم نے ابن زبیر اور ابن الاشعث کو قتل کیا؟ اللہ کی قسم! اگر تم اللہ کی نظر میں نہایت حقیر نہ ہوتے تو وہ تمھیں کعبہ پر پتھر مارنے اور رسول اللہ کی پوتی کو قتل کرنے جیسے گناہوں میں مبتلا نہ کرتا۔ اور ابن الاشعث نے تمھیں شکست پر شکست دی، یہاں تک کہ تم نے عبد الملک سے پناہ مانگی اور شامیوں کی مدد سے بچے، ورنہ تم تو نیست و نابود ہو چکے ہوتے!

اور جو تم نے امیر المؤمنین کو عورتوں سے دور رہنے اور لذت سے باز رکھنے کی نصیحت کی ہے، تو اگر عورتیں ویسی ہی ہوتیں جیسے تمھاری ماں تھی، تو واقعی وہ تمھاری بات ماننے کے قابل ہوتا۔ لیکن اگر وہ عورتیں امیر المؤمنین جیسی ہوں، تو تمھاری بات اس کے لائق نہیں!بلاغات النساء ج1 ص124
 مختصر تعارف 
ام البنین، خلیفہ عمر بن عبد العزیز کی بہن اور خلیفہ ولید بن عبد الملک کی زوجہ تھیں۔ وہ فصاحت، حلم، عبادت، سخاوت اور شرافت میں بے نظیر تھیں۔

واقعہ وضّاح الیمن: ام البنین نے حج کی اجازت لی اور مکہ گئیں۔ ان پر شاعر وضاح الیمن فریفتہ ہو گیا۔ اس نے ان کی تعریف میں اشعار کہے، جو خلیفہ ولید کو ناگوار گذرے۔ بعض روایات کے مطابق ولید نے وضاح کو قتل کروا دیا۔
 فضائل 
 سخاوت: ہر جمعہ کو ایک غلام آزاد کرتی تھیں اور اللہ کی راہ میں گھوڑے بھیجتی تھیں۔
 عزتِ نفس: فرماتیں: "اف ہے بخل پر، اگر قمیص ہوتا تو نہ پہنتی، اگر راستہ ہوتا تو نہ چلتی۔"
 عبادت: محفلوں میں خواتین سے کہتیں: "مجھے تمھاری باتیں پسند ہیں، مگر نماز میں مشغول ہوتے ہی تمھیں بھول جاتی ہوں۔"
 سخاوت کا ذوق: "مجھے صلہ رحمی اور سخاوت، بھوک میں عمدہ کھانے اور پیاس میں ٹھنڈے پانی سے زیادہ محبوب ہے۔"
 عفو و درگزر: ایک موقع پر شاعر کثیر کی محبوبہ عزة نے بتایا کہ وہ وعدہ خلافی پر شرمندہ ہے، تو ام البنین نے فرمایا: "وعدہ پورا کرو، اس کا گناہ میرے سر!" پھر اپنی اس بات پر اتنا ندامت کی کہ چالیس غلام آزاد کیے۔
 دیگر معلومات:دمشق میں ان کی دو رہائش گاہیں تھیں، ایک قلعے کے قریب اور دوسری باب الفرادیس کے باہر۔
محدثہ بھی تھیں؛ ان سے ابراہیم بن ابی عقیلہ نے روایت کی۔
عبادت گزار اور صاحبِ زہد تھیں۔ فرماتیں: "سب سے بہترین زینت، دل میں اللہ کی عظمت ہے۔"
ام البنین اپنے کردار، سخاوت، فصاحت اور زہد کی بنا پر بنو امیہ کی خواتین میں ممتاز حیثیت رکھتی تھیں۔

 مصادر 
 صفة الصفوة (ابن الجوزي)
 تاريخ دمشق لابن عساكر

 حوالہ جات 

زمرہ:خلافت امویہ
زمرہ:ویکی ڈیٹا والے صفحات
زمرہ:والد ویکی ڈیٹا سے ماخوذ
زمرہ:690ء کی دہائی کی وفیات
زمرہ:720ء کی دہائی کی وفیات
زمرہ:آٹھویں صدی کی عرب شخصیات
زمرہ:آٹھویں صدی کی اموی شخصیات
زمرہ:عرب شہزادیاں
زمرہ:اموی خواتین